Voice of Destruction

Biografie 
In die middel-1980’s het Greg McEwan Voice of Destruction (V.O.D.) gestig. Francois Breytenbach en Paul André Blom van die groep Moral Decay, wat in 1986 gestig is, en Uncle Vinnie (1989), tesame met Diccon Harper van Phoenix (Darkfiend 2009), het in 1989 by V.O.D. aangesluit.  Hulle het demonstratiewe opnames (demo’s) soos The seventh (1990), Black cathedral (1992), The death of Africa (1993), en Finale dead (1994) vrygestel.  Black cathedral het in 1994 nommer een op die Sweedse Heavy Metal-trefferlys bereik.  In 1995 het V.O.D. na Londen verhuis en in 1996 die album Bloedrivier opgeneem.  Bloedrivier het 'n paar liedjies van die vorige jaar se midlengte-opname (EP) ingesluit, onder andere J.M.S.P..  Volgens F.B. Blom (2010) was dit die eerste Afrikaanse opname in hierdie genre.  'n Europese toer in samewerking met In the Woods en Katatonia het gevolg op die uitreiking van Bloedrivier, en die snit Religion het nommer 4 op MTV Duitsland se Most Requested Heavy Metal Videos gehaal.  (Anon 2002)  Francois Breytenbach Blom ht in 1998 na Suid-Afrika teruggekeer en Die Kruis gestig.  Paul André Blom het egter voortgegaan met F8 (beide was industriële-metal-projekte).  In 1999 is V.O.D. ontbind, maar het tien jaar later vlugtig byeengekom vir 'n reünie-toer.

 Verwysings 
 Blom, F.B. 2010. Elektroniese onderhoud gevoer deur Burgert Senekal. 2 Augustus, pp. 1–5.
 Darkfiend. 2009. V.O.D: A post-reunion tour ’09 interview. http://www.metal4africa.com/vod-a-post-reunion-tour-09-interview  (7 Julie 2010 geraadpleeg).
 Senekal, B.A. 2011. Vervreemding in die ekstreem: ’n Oorsig oor normloosheid en sosiale isolasie in Afrikaanse ekstreme metal. LitNet Akademies, 8(1), Maart. http://www.litnet.co.za/cgi-bin/giga.cgi?cmd=cause_dir_news_item&cause_id=1270&news_id=98580&cat_id=201 

 Sien ook 
 Lys van Suid-Afrikaanse musikante
 Afrikaanse musiek

 Eksterne skakels 
 Litnet-artikel oor Afrikaanse metal 

Kategorie:Suid-Afrikaanse musiekgroepe